በሶስት ቀናት ውስጥ ብቻ 3 ነጥብ 5 ሚሊዮን ሰዎች የመራጭነት ካርድ ወስደዋል
 በግንቦት ወር ለሚካሄደው አጠቃላይ ምርጫ የመራጮች ምዝገባ ዛሬ ሶስተኛ ቀኑን ይዟል፡፡በመጀመሪያዉ ቀን የመራጮች ምዝገባ ብቻ ቁጥራቸዉ 1 ሚሊዮን የሚደርሱ መራጮች በመላዉ ሀገሪቱ ተመዝግበዉ የመራጭነት ካርዳቸውን መውሰዳቸውን የኢትዮዽያ ብሄራዊ ምርጫ ቦርድ አስታውቋል፡፡እስከ ዛሬ ቦርዱ አገኘሁት ባለው መረጃ መሰረትም የተመዝጋቢ ቁጥር 3 ነጥብ 5 ሚሊየን ደርሷል፡፡የቦርዱ ምክትል ሰብሳቢ ዶክተር አዲሱ ገብረእግዚአብሄር ለፋና ብሮድካስቲንግ ኮርፖሬት እንደተናገሩት፥ በመጀመሪያው የመራጮች መመዝገቢያ ቀን የተመዝጋቢዎች መጠን ከተጠበቀው በላይ ሆኖ ተገኝቷል።አንዳንድ በእለቱ ከመደቡት የምርጫ ካርድ አልፈው ለመጠባበቂያ የያዙትን እስከመጠቀም መድረሳቸውን አንስተዋል።ይህም ህዝቡ ዴሞክራሲያዊ መብቱን ተጠቅሞ ይበጀኛል ያለውን ፓርቲ ለመመርጥ ያለውን ዝግጁነት ያሳያል ያሉት ምክትል ሰብሳቢው፥ ለምርጫ እድሜው የደረሰ ማንኛውም ዜጋ ባሉት ቀናት የምርጫ ካርዱን እንዲወስድ ጥሪ አቅርበዋል።በመላ ሃገሪቱ ባሉ ከ45 ሺህ በላይ የምርጫ ጣቢያዎች ባለፈው አርብ የተጀመረው የመራጮች መዝገባም እስከ የካቲት 12 ይቆያል። (ኤፍ.ቢ.ሲ)